EL

Βρυξέλλες, 24.7.2008

COM(2008) 484 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚIΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ενδιάμεση αξιολόγηση της εφαρμογής του προγράμματος δημόσιας υγείας (2003-2008)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚIΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Ενδιάμεση αξιολόγηση της εφαρμογής του προγράμματος δημόσιας υγείας (2003-2008)

(Κείμενο που παρουσιάζει ενδιαφέρον για τον ΕΟΧ)

1. ΕΙΣΑΓΩΓΗ

Η απόφαση του Ευρωπαϊκού Κοινοβουλίου και του Συμβουλίου για τη θέσπιση προγράμματος κοινοτικής δράσης στον τομέα της δημόσιας υγείας (2003-2008) [1], εφεξής αναφερόμενη ως «η απόφαση του προγράμματος», θέσπισε ένα εξαετές πρόγραμμα για τη δημόσια υγεία που θα εφαρμοστεί από την 1η Ιανουαρίου 2003 έως τις 31 Δεκεμβρίου 2008.

Ο σκοπός της παρούσας ανακοίνωσης είναι να υποβάλει τα συμπεράσματα της αξιολόγησης της εφαρμογής των τριών πρώτων ετών του προγράμματος δημόσιας υγείας (2003-2008), εφεξής αναφερόμενο ως «το πρόγραμμα».

Η ανάγκη πραγματοποίησης της αξιολόγησης απορρέει από το άρθρο 12 παράγραφος 3 της προαναφερόμενης απόφασης, η οποία απαιτεί επίσης από την Ευρωπαϊκή Επιτροπή να ανακοινώσει τα πορίσματά της αξιολόγησης στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών.

Η αξιολόγηση πραγματοποιήθηκε από ανεξάρτητους εμπειρογνώμονες μιας εταιρείας συμβούλων, της RAND Europe, η οποία επελέγη μέσω διαδικασίας πρόσκλησης υποβολής προσφορών.

Η πλήρης έκθεση αξιολόγησης διατίθεται στο δικτυακό τόπο της ΓΔ SANCO στην ακόλουθη διεύθυνση: http://ec.europa.eu/health/ph_programme/eval2003_2008_en.htm.

2. ΙΣΤΟΡΙΚΟ

Δυνάμει του άρθρου 152 της συνθήκης για την ίδρυση της Ευρωπαϊκής Κοινότητας, εξασφαλίζεται υψηλού επιπέδου προστασία της υγείας του ανθρώπου κατά τον καθορισμό και την εφαρμογή όλων των πολιτικών και δράσεων της κοινότητας.

Το πρόγραμμα αυτό, το οποίο συμπληρώνει τις εθνικές πολιτικές, αποβλέπει να συμβάλει στην επίτευξη του στόχου που τίθεται στη Συνθήκη.

Οι γενικοί στόχοι του προγράμματος είναι:

– η βελτίωση της πληροφόρησης και της γνώσης για την ανάπτυξη της δημόσιας υγείας·

– η ενίσχυση της ικανότητας ταχείας και συντονισμένης αντίδρασης όταν απειλείται η υγεία·

– η προαγωγή της υγείας και η πρόληψη των ασθενειών μέσω της αντιμετώπισης των καθοριστικών παραγόντων της υγείας σε όλες τις κοινοτικές πολιτικές και δραστηριότητες.

Το πρόγραμμα, ως εκ τούτου, συμβάλλει:

– στην εξασφάλιση υψηλού επιπέδου προστασίας της ανθρώπινης υγείας κατά τον καθορισμό και την υλοποίηση όλων των κοινοτικών πολιτικών και δραστηριοτήτων, προωθώντας μια ολοκληρωμένη και διατομεακή στρατηγική υγείας·

– στην αντιμετώπιση των ανισοτήτων στην υγεία·

– στην ανάλυση της συνεργασίας μεταξύ των κρατών μελών στους τομείς που καλύπτονται από το άρθρο 152 της Συνθήκης.

3. Μεθοδολογία

Η αξιολόγηση βασίστηκε σε διάφορες μεθόδους συλλογής στοιχείων, δηλαδή έρευνα βάσει εγγράφων, έρευνα μεταξύ των υπευθύνων των σχεδίων, συνεντεύξεις με διάφορα ενδιαφερόμενα μέρη, ανάλυση των αρχείων με τα στοιχεία καθώς και ανάλυση της βάσης δεδομένων των έργων.

Η αξιολόγηση επικεντρώθηκε κυρίως σε έργα που συγχρηματοδοτήθηκαν την περίοδο 2003-2005 βάσει των ετήσιων προσκλήσεων υποβολής προσφορών, που αντιπροσώπευαν την κύρια δραστηριότητα του προγράμματος. Ο προϋπολογισμός που χορηγήθηκε για τις προσκλήσεις υποβολής προσφορών αντιστοιχούσε στο μεγαλύτερο μέρος του προϋπολογισμού λειτουργίας.

Καθώς πρόκειται για ενδιάμεση αξιολόγηση, η παρούσα αξιολόγηση πραγματοποιήθηκε όταν τα περισσότερα από τα έργα βρίσκονταν σε αρχικό στάδιο ανάπτυξης. Αυτό σήμαινε ότι οι αξιολογητές δεν ήταν σε θέση να μετρήσουν επακριβώς σε ποιο βαθμό ικανοποιούνταν οι στόχοι του προγράμματος από τα έργα που συγχρηματοδοτήθηκαν δυνάμει των προσκλήσεων υποβολής προσφορών για την περίοδο 2003-2005.

Λαμβάνοντας υπόψη αυτούς τους περιορισμούς, στην αξιολόγηση εξετάστηκαν τα ακόλουθα ζητήματα όσον αφορά το πρόγραμμα δημόσιας υγείας (2003-2008).

4. θέματα αξιολόγησης και ερωτήσεις

Η αξιολόγηση εστιάστηκε στα ακόλουθα συγκεκριμένα θέματα:

Συνάφεια: σχετικότητα των στόχων του προγράμματος με τις ανάγκες των ενδιαφερόμενων μερών.

Αποτελεσματικότητα: ο βαθμός στον οποίο επιτεύχθηκαν οι στόχοι που τέθηκαν στην απόφαση προγράμματος και τα ετήσια σχέδια εργασίας· ο βαθμός στον οποίο οι προτεραιότητες που περιγράφονται στα ετήσια σχέδια εργασίας και την απόφαση προγράμματος έχουν δεόντως εφαρμοστεί από το πρόγραμμα· ο βαθμός στον οποίο το πρόγραμμα κατορθώνει να συμπληρώσει τις εθνικές πολιτικές (μέσω ευρωπαϊκής προστιθέμενης αξίας), να προστατεύσει την ανθρώπινη υγεία και να βελτιώσει τη δημόσια υγεία με λογικό κόστος.

Αποδοτικότητα: έγκαιρη διάθεση των πόρων, κατάλληλη ποσότητα, ποιότητα και σχέση κόστους αποτελεσματικότητας· ανάλυση της οργανωτικής συγκρότησης και της δομής του προγράμματος, σχετικές αρμοδιότητες και συνολική ικανότητα διαχείρισης όσον αφορά τα αποτελέσματα που επιτυγχάνονται· μέθοδοι που χρησιμοποιούνται για την εφαρμογή του προγράμματος.

Συνέπεια και συμπληρωματικότητα: ο βαθμός στον οποίο εξασφαλίζονται η συνέπεια και η συμπληρωματικότητα μεταξύ των μέτρων που εφαρμόζονται δυνάμει του προγράμματος και άλλων πολιτικών και δραστηριοτήτων της ΕΕ (όπως η περιφερειακή πολιτική, η έρευνα, τα στατιστικά προγράμματα, η πολιτική για την εργασία κ.λπ.).

Αποδοχή: ο βαθμός στον οποίο τα ενδιαφερόμενα μέρη αποδέχονται την πολιτική δημόσιας υγείας γενικά, καθώς και τον τρόπο με τον οποίο το πρόγραμμα εφαρμόζει αυτήν την πολιτική.

Έλεγχος: επάρκεια του τρέχοντος συστήματος ελέγχου των δραστηριοτήτων του προγράμματος.

Βιωσιμότητα: ο βαθμός στον οποίο τα αποτελέσματα του προγράμματος είναι βιώσιμα μεσοπρόθεσμα και μακροπρόθεσμα, δηλαδή μετά τη λήξη της χρηματοδότησης από την ΕΕ.

5. πορίσματα

Τα βασικά πορίσματα της παρούσας αξιολόγησης παρουσιάζονται παρακάτω.

5. 1. Συνάφεια

Η έρευνα μεταξύ των υπευθύνων του έργου και οι συνεντεύξεις με τις διάφορες ομάδες των ενδιαφερόμενων μερών έδειξε ότι υπάρχει σαφής αντίληψη στα πλαίσια των ενδιαφερόμενων μερών ότι το πρόγραμμα παρέχει οφέλη στα ενδιαφερόμενα μέρη αλλά και στους πολίτες της ΕΕ. Ως σημαντικά οφέλη αναφέρονται στο πλαίσιο αυτό: η δημιουργία δικτύου, η ανταλλαγή γνώσης και ορθών πρακτικών, η πανευρωπαϊκή συνεργασία και η οικοδόμηση ικανότητας.

5.2. Αποτελεσματικότητα

Η έρευνα έδειξε ότι τα έργα θεωρείται ότι υποστηρίζουν την επίτευξη των στόχων της απόφασης του προγράμματος και των σχεδίων εργασίας. «Η επιλογή των έργων θεωρείται ότι έχει επιτευχθεί μέσω σαφών και διαφανών διαδικασιών αξιολόγησης που δημοσιεύθηκαν στη διαδικτυακή εφημερίδα, ενισχύοντας την αίσθηση ότι χρηματοδοτήθηκαν μόνο σχετικά έργα. Στη διαδικασία αυτή οι αξιολογητές φαίνεται να έχουν εφαρμόσει διαφανώς τα κατάλληλα κριτήρια και αυτή η εντύπωση ενισχύεται από στοιχεία των ερευνών και των συνεντεύξεων». [2]

5.3. Αποδοτικότητα

Σημαντικός αριθμός των υπευθύνων των έργων θεώρησε ότι η διαχείριση του έργου είναι περίπλοκη και γραφειοκρατική, ενώ η διαδικασία υποβολής του έργου θεωρήθηκε χρονοβόρα και επαχθής.

5.4. Συνέπεια και συμπληρωματικότητα

Ο βαθμός στον οποίο το πρόγραμμα δημόσιας υγείας (2003-2008) αλληλεπιδρά με άλλες κοινοτικές πολιτικές ποικίλλει ανάλογα με τον τομέα· ειδικότερα, η αλληλεπίδραση θεωρείται ότι είναι ιδιαίτερα στενή στους τομείς της βιοτρομοκρατίας, των συστημάτων υγείας και των φαρμακευτικών ειδών.

5.5. Αποδοχή

Οι ερωτώμενοι και τα ενδιαφερόμενα μέρη αποδέχθηκαν ευρέως και στήριξαν την ευρωπαϊκή παρέμβαση στη δημόσια υγεία. Η προστιθέμενη αξία του προγράμματος απορρέει από το γεγονός ότι μπορεί να αποτελέσει αποτελεσματικό σύνδεσμο μεταξύ των πολιτικών υγείας των εθνικών κυβερνήσεων και της ΕΚ και έτσι να συμβάλει στην υποστήριξη και το συντονισμό των αντίστοιχων μέτρων.

5.6. Έλεγχος

Από όλες τις δραστηριότητες του προγράμματος, η αξιολόγηση επικεντρώθηκε στον έλεγχο των έργων που συγχρηματοδοτήθηκαν βάσει των προσκλήσεων υποβολής προσφορών. Η έρευνα και οι συνεντεύξεις έδειξαν ότι ο έλεγχος των έργων είναι επαρκής.

5.7. Βιωσιμότητα

Σχεδόν οι μισοί απαντώντες υπεύθυνοι έργων (47%) θεώρησαν ότι το έργο και τα αποτελέσματά του θα είναι βιώσιμα μόλις λήξει η οικονομική υποστήριξη του προγράμματος. Οι απαντώντες σχολίασαν ότι η βιωσιμότητα μπορεί να επιτευχθεί μέσω της χρησιμοποίησης των αποτελεσμάτων του έργου· (π.χ. υποβολή έκθεσης για τη δημόσια υγεία)· συνεχής συνεργασία και δικτύωση με εταίρους και άλλους οργανισμούς· κατάρτιση και πρόσθετη χρηματοδότηση. Η αξιολόγηση κατέληξε στο συμπέρασμα ότι είναι σαφές ότι τουλάχιστον ορισμένα τμήματα του προγράμματος αναμένεται να έχουν βιώσιμες συνέπειες.

6. Συστάσεις

Η γενική εκτίμηση του προγράμματος δημόσιας υγείας (2003-2008) είναι θετική. Ωστόσο, εκδόθηκαν δεκαοχτώ συστάσεις σε τρεις τομείς: πρόγραμμα, διαχείριση και έργα.

6.1. Πρόγραμμα

Η αξιολόγηση όρισε τις προτεραιότητες του προγράμματος ως περίπλοκες. Ακόμα και αν οι προτεραιότητες ενδέχεται να είναι εντελώς δικαιολογημένες, ενδέχεται να μην εκφράζουν τις πραγματικές ανάγκες των ενδιαφερόμενων μερών ή/και των πολιτών της ΕΕ. Μεγαλύτερη προσοχή πρέπει να δοθεί στην ανάπτυξη αυστηρότερων προτεραιοτήτων μέσω μιας διαδικασίας ιεράρχησης που καθοδηγείται περισσότερο από τις ανάγκες.

Συστήθηκε το επίκεντρο να βρίσκεται σε τομείς με υψηλό αντίκτυπο και υψηλή μέριμνα.

6. 2. Διαχείριση

Πρέπει να καταβληθούν προσπάθειες για την ανάπτυξη νέων μεθόδων χρηματοδότησης ώστε να ενθαρρυνθούν οι πιο καινοτόμες προτάσεις.

Ένας «εσωτερικός κύκλος» ενδιαφερόμενων μερών γνωρίζει πολύ καλά το έργο του προγράμματος, αλλά υπάρχει ευρύτερο δυνητικό κοινό το οποίο ενδέχεται να μην προσεγγίζεται. Η αξιολόγηση έδειξε ότι τα οφέλη που παράγονται από τα συγχρηματοδοτούμενα έργα πρέπει να διαδίδονται μέσω μηνυμάτων προσαρμοσμένων στις ομάδες συμφερόντων.

Θεωρώντας ότι η επιτυχής έκβαση του προγράμματος εξαρτάται, μεταξύ άλλων παραγόντων, από τη συνεργασία με διεθνείς οργανισμούς, συστήθηκε να διατηρηθούν και να ενισχυθούν οι υφιστάμενοι δεσμοί με διεθνείς οργανισμούς.

6. 3. Έργα

Συστήθηκε να απλουστευθεί η διαδικασία υποβολής αίτησης για την υποβολή έργων δυνάμει της πρόσκλησης υποβολής προτάσεων.

Η αξιολόγηση πρότεινε τη διαχείριση και τον περιορισμό του αριθμού των προτάσεων που πρόκειται να εκτιμηθούν με την εξέταση του έμμεσου διαγωνισμού, του κλειστού και του άτυπου διαγωνισμού.

Η αξιολόγηση κατέληξε στο συμπέρασμα ότι τα έργα πρέπει να ελέγχουν την πρόοδό τους έναντι των προτεραιοτήτων του προγράμματος.

7. Σχόλια της Επιτροπής σχετικά με τα συμπεράσματα της αξιολόγησης

7. 1. Πρόγραμμα

Η αξιολόγηση θεώρησε ότι οι προτεραιότητες του προγράμματος είναι περίπλοκες. Ακόμη και αν αυτές οι προτεραιότητες μπορεί να δικαιολογούνται πλήρως, ενδέχεται να μην εξέφρασαν τις πραγματικές ανάγκες των ενδιαφερόμενων μερών ή/και των πολιτών της ΕΕ.

Έχουν ξεκινήσει διάφορες πρωτοβουλίες με σκοπό τον εξορθολογισμό και την ιεράρχηση των δραστηριοτήτων του προγράμματος δημόσιας υγείας, όπως η χαρτογράφηση του προγράμματος δημόσιας υγείας (2003-2008) και ο πολυετής προγραμματισμός. Οι πρωτοβουλίες αυτές θα συμβάλουν στη δημιουργία προτεραιοτήτων για κάθε έτος του νέου προγράμματος, π.χ. το δεύτερο πρόγραμμα κοινοτικής δράσης στον τομέα της υγείας (2008-2013) [3], στον προσδιορισμό των αναγκών των ενδιαφερόμενων μερών, και στον καθορισμό συγκεκριμένων στόχων. Αυτό θα δώσει στο νέο πρόγραμμα υγείας ενδελεχέστερο ορισμό, μειώνοντας τον αριθμό των δραστηριοτήτων και καθιστώντας πιο σαφείς τις προτεραιότητες.

Επιπλέον του γεγονότος αυτού, θα επιδιωχθεί ευρύτερη και καινοτόμος διαδικασία διαβούλευσης σε μια προσπάθεια να οριστούν οι προτεραιότητες των ετήσιων σχεδίων εργασίας, να αντιμετωπιστούν οι πραγματικές ανάγκες των πολιτών της ΕΕ και να αυξηθεί η ευαισθητοποίηση των ενδιαφερόμενων μερών για το πρόγραμμα. Από ορισμένες ομάδες ενδιαφερόμενων μερών θα ζητηθεί να προσδιορίσουν αυτό που για τους ίδιους είναι ο σχετικός τομέας δραστηριότητας.

7. 2. Διαχείριση

Όσον αφορά τη δυνατότητα εισαγωγής νέων μεθόδων χρηματοδότησης, πρέπει να σημειωθεί ότι προσφέρεται μια ευρύτερη ποικιλία χρηματοδοτικών μηχανισμών στο δεύτερο πρόγραμμα για την υγεία (2008-2013). Οι μηχανισμοί αυτοί περιλαμβάνουν:

– συγχρηματοδότηση δράσης που αποβλέπει στην επίτευξη ενός στόχου του προγράμματος (έως το 60% του κόστους του έργου)·

– συγχρηματοδότηση των λειτουργικών δαπανών μη κυβερνητικού οργανισμού ή εξειδικευμένου δικτύου (έως το 60% των επιλέξιμων δαπανών)·

– κοινή χρηματοδότηση δημόσιου οργανισμού ή μη κυβερνητικής οργάνωσης από την Κοινότητα και ένα ή περισσότερα κράτη μέλη (έως το 50% των δαπανών)·

– κοινές δράσεις με άλλα κοινοτικά προγράμματα.

Όσον αφορά στα αποτελέσματα των έργων, αυτά θα προωθηθούν μέσω κατάλληλων διαύλων προσαρμοσμένων στα διάφορα είδη κοινού.

Περαιτέρω προσοχή θα δοθεί στη βιωσιμότητα του έργου. Δείκτες αποτελεσμάτων μπορούν να χρησιμοποιηθούν για να εξασφαλιστεί η στενότερη συνέχεια που δίνεται στα έργα. Στο τέλος της εφαρμογής του έργου πρέπει να γίνει αξιολόγηση του πραγματικού αποτελέσματος που παρήχθη από το δικαιούχο. Ο στόχος είναι να ελεγχθεί σε ποιο βαθμό οι τελικές εκθέσεις αντικατοπτρίζουν τις προσδοκίες που υπήρχαν στην αρχή του έργου.

Οι δραστηριότητες του προγράμματος θα ανακοινωθούν ευρύτερα απ’ό,τι κατά το παρελθόν. Για το σκοπό αυτό, αναπτύχθηκε μια ολοκληρωμένη στρατηγική. Έχουν προωθηθεί νέες πρωτοβουλίες, ενώ έχουν επεκταθεί και άλλες οι οποίες ήδη υφίστανται, όπως χρήση ηλεκτρονικών ενημερωτικών δελτίων και το διαδίκτυο (δικτυακός τόπος της ΓΔ SANCO, δικτυακή πύλη για τη δημόσια υγεία της ΕΕ και ηλεκτρονικό ενημερωτικό δελτίο για την υγεία της ΕΕ, δικτυακός τόπος του εκτελεστικού οργανισμού δημόσιας υγείας), Info Days (με βάση στο Λουξεμβούργο και εθνικές Info Days) περαιτέρω ανάπτυξη του εθνικού δικτύου εστιακών σημείων, καθώς και νέες δημοσιεύσεις σχετικά με την υγεία.

Η Επιτροπή θα επιταχύνει τη συνεργασία με τους διεθνείς οργανισμούς, όπως ο ΠΟΥ και ο ΟΟΣΑ μέσω άμεσων συμφωνιών επιδότησης.

7. 3. Έργα

Η διαδικασία αίτησης για την υποβολή έργων δυνάμει της πρόσκλησης υποβολής προτάσεων πρέπει να απλουστευθεί. Αυτό έχει ήδη γίνει για την πρόσκληση υποβολής προτάσεων του 2007 και θα επιδιωχθεί περαιτέρω βάσει του δεύτερου προγράμματος υγείας (2008-2013).

Περαιτέρω, τα ισχύοντα κριτήρια αξιολόγησης για την πρόσκληση υποβολής προτάσεων αναθεωρήθηκαν το 2007. Σε συνέχεια της αξιολόγησης που πραγματοποίησε ο εκτελεστικός οργανισμός δημόσιας υγείας το 2006, στις 12 Φεβρουαρίου 2007 εγκρίθηκε απόφαση της Επιτροπής για τον καθορισμό γενικών αρχών και κριτηρίων για την επιλογή και τη χρηματοδότηση των ενεργειών του προγράμματος δημόσια υγεία [4].

Τα κριτήρια ανάθεσης αναθεωρήθηκαν με στόχο να καταστήσουν τη διαδικασία αξιολόγησης πιο διαφανή και να παράσχουν περισσότερη καθοδήγηση στους αιτούντες σχετικά με το τι αναμένεται από τα έργα. Τα κριτήρια ανάθεσης περιγράφηκαν λεπτομερώς και ορισμένες πτυχές έγιναν πιο συγκεκριμένες απ’ό,τι προηγουμένως, π.χ. τι εννοείται με τη γεωγραφική κάλυψη, την ποιότητα και το ρόλο των εταιρικών σχέσεων στο πλαίσιο των προσκλήσεων υποβολής προτάσεων, την ευρωπαϊκή προστιθέμενη αξία, τον προϋπολογισμό και τη χρηματοοικονομική διαχείριση.

Όσον αφορά τον περιορισμό του αριθμού των προτάσεων στο πλαίσιο των προσκλήσεων υποβολής προτάσεων μέσω των μέσων που προτείνονται από την αξιολόγηση, η Επιτροπή θα τονίσει ότι ο δημοσιονομικός κανονισμός προβλέπει τον άμεσο διαγωνισμό. Η χρήση κλειστού διαγωνισμού στον τομέα της δημόσιας υγείας δεν είναι πλεονέκτημα, ενώ οι άτυποι διαγωνισμοί δεν φαίνονται να εγγυώνται την αμεροληψία και την ίση μεταχείριση.

Οι δικαιούχοι θα κληθούν να περιγράψουν τον τρόπο με τον οποίο οι προτάσεις τους θα βελτιώσουν την υγεία των ευρωπαίων πολιτών, όπως μετράται, εφόσον είναι δυνατό, με κατάλληλους δείκτες, συμπεριλαμβανομένου του δείκτη ετών υγιούς ζωής [5], και τον τρόπο με τον οποίο θα μειώσουν τις ανισότητες στον τομέα της υγείας στα κράτη μέλη και τις περιφέρειες της ΕΕ αλλά και μεταξύ τους.

8. Συμπεράσματα

Η παρούσα ενδιάμεση αξιολόγηση εξήγαγε σε μεγάλο βαθμό θετικά συμπεράσματα, υποδεικνύοντας παράλληλα ορισμένους τομείς που συνέστησε για εξέταση στο πλαίσιο της περαιτέρω εφαρμογής του προγράμματος δημόσιας υγείας (2003-2008) και για την ανάπτυξη του δεύτερου προγράμματος υγείας (2008-2013).

Ήταν μια εκτεταμένη ενέργεια, που κάλυψε μια μακρά περίοδο, από το στάδιο του προγραμματισμού ως την ολοκλήρωση της έκθεσης. Τελείωσε πολύ αργά στον κύκλο πολιτικής για να ληφθεί κάποια απόφαση σχετικά με ουσιαστική αναθεώρηση του προγράμματος δημόσιας υγείας (2003-2008), το οποίο καταργήθηκε στις 1 Ιανουαρίου 2008 με την έναρξη ισχύος του δεύτερου προγράμματος κοινοτικής δράσης στον τομέα της υγείας (2008-2013).

Ωστόσο, τα αποτελέσματα της αξιολόγησης ελήφθησαν αμέσως υπόψη, όπου αυτό ήτα δυνατό, σε προσπάθειες για βελτίωση του υπολοίπου του προγράμματος (2003-2008). Η Επιτροπή θα δώσει την ύψιστη δυνατή προσοχή στις συστάσεις της παρούσας αξιολόγησης κατά τη διάρκεια της εφαρμογής του δεύτερου προγράμματος υγείας (2008-2013).

[1] Απόφαση αριθ. 1786/2002/EK του Ευρωπαϊκού Κοινοβουλίου και του Συμβουλίου της 23ης Σεπτεμβρίου 2002 για τη θέσπιση προγράμματος κοινοτικής δράσης στον τομέα της δημόσιας υγείας (2003-2008), ΕΕ L 271 της 9.10.2002, σ. 1.

[2] Ενδιάμεση αξιολόγηση του προγράμματος δημόσιας υγείας (2003-2008), RAND, τελική έκθεση, σελίδες 100-101.

[3] Απόφαση αριθ. 1350/2007/EK του Ευρωπαϊκού Κοινοβουλίου και του Συμβουλίου της 23ης Οκτωβρίου 2007 για τη θέσπιση δεύτερου προγράμματος κοινοτικής δράσης στον τομέα της υγείας (2008-13), ΕΕ L 301 της 20.11.2007, σελ. 3.

[4] ΕΕ L 46, 16.2.2007, σελ. 45-50.

[5] http://ec.europa.eu/health/ph_information/indicators/lifeyears_en.htm

--------------------------------------------------